EL
C 314/8
Επίσημη Εφημερίδα της Ευρωπαϊκής Ένωσης
4.9.2023
Αναίρεση που άσκησε στις 12 Ιουλίου 2023 η SN κατά της αποφάσεως που εξέδωσε το Γενικό Δικαστήριο (πέμπτο τμήμα) στις 3 Μαΐου 2023 στην υπόθεση T-249/21, SN κατά Κοινοβουλίου (Υπόθεση C-430/23 P) (2023/C 314/11) Γλώσσα διαδικασίας: η αγγλική Διάδικοι Αναιρεσείουσα: SN (εκπρόσωπος: Π.
Ελευθεριάδης, Barrister) Αντίδικος κατ’ αναίρεση: Ευρωπαϊκό Κοινοβούλιο Αιτήματα Η αναιρεσείουσα ζητεί από το Δικαστήριο: — να αναιρέσει εν μέρει την απόφαση που εξέδωσε στις 3 Μαΐου 2023 το πέμπτο τμήμα του Γενικού Δικαστηρίου της Ευρωπαϊκής Ένωσης στην υπόθεση T-249/21, SN κατά Ευρωπαϊκού Κοινοβουλίου, στο μέτρο που η απόφαση αυτή επιβεβαιώνει εν μέρει την ισχύ της απόφασης του Γενικού Γραμματέα του Ευρωπαϊκού Κοινοβουλίου, όσον αφορά την SN, της 21ης Δεκεμβρίου 2020, και του χρεωστικού σημειώματος υπ’ αριθ.
7010000021, που απευθυνόταν στην SN, για ποσό ύψους 196 199,84 ευρώ, της 15ης Ιανουαρίου 2021, — να ακυρώσει στο σύνολό της την απόφαση του Γενικού Γραμματέα του Ευρωπαϊκού Κοινοβουλίου, όσον αφορά την SN, της 21ης Δεκεμβρίου 2020, — να ακυρώσει στο σύνολό του το χρεωστικό σημείωμα υπ’ αριθ.
7010000021, που απευθυνόταν στην SN, για ποσό ύψους 196 199,84 ευρώ, της 15ης Ιανουαρίου 2021, — να καταδικάσει το Ευρωπαϊκό Κοινοβούλιο στα δικαστικά έξοδα της αναιρεσείουσας, περιλαμβανομένων των εξόδων ενώπιον του Δικαστηρίου και του Γενικού Δικαστηρίου.
Λόγοι αναιρέσεως και κύρια επιχειρήματα 1) Παράλειψη εφαρμογής του κριτηρίου περί «γνώσης» του άρθρου 137 ΚΛΠ (1): Το Γενικό Δικαστήριο παραβίασε το δίκαιο της Ένωσης καθόσον δεν έλαβε υπόψη ότι η ανάκτηση μισθού που καταβάλλεται στο πλαίσιο βουλευτικής επικουρίας μέλους του Κοινοβουλίου υπόκειται στο κριτήριο της «γνώσης» του άρθρου 137 του ΚΛΠ και του άρθρου 85 του ΚΥΚ, το οποίο απαιτεί ο αποδέκτης πληρωμής σε περιπτώσεις βουλευτικής επικουρίας να έχει πραγματική ή τεκμαιρόμενη γνώση περί της αχρεώστητης καταβολής.
2) Παράλειψη εφαρμογής του αληθούς περιεχομένου του άρθρου 33 των Μέτρων εφαρμογής (2): Το Γενικό Δικαστήριο παραβίασε το δίκαιο της Ένωσης καθόσον δεν εφάρμοσε ορθώς τα άρθρα 33 και 68 των Μέτρων εφαρμογής τα οποία επιτάσσουν ότι η καταβολή μισθού σε κοινοβουλευτικό βοηθό αποτελεί μισθό κι όχι αμοιβή για παρασχεθείσες υπηρεσίες και ως εκ τούτου καθίσταται «αχρεώστητη» δυνάμει του δικαίου της Ένωσης μόνον όταν η καταβολή δεν οφείλεται βάσει των πάγιων όρων της σύμβασης εργασίας για τους κοινοβουλευτικούς βοηθούς.
3) Παράλειψη προστασίας των δικαιωμάτων ελευθερίας και ανεξαρτησίας των μελών του Κοινοβουλίου: Το Γενικό Δικαστήριο παραβίασε το δίκαιο της Ένωσης καθόσον δεν προστάτευσε επαρκώς τα δικαιώματα ελευθερίας και ανεξαρτησίας των μελών του Κοινοβουλίου (άρθρα 2 και 21, παράγραφος 2, του Καθεστώτος των βουλευτών του Ευρωπαϊκού Κοινοβουλίου), επιβάλλοντας σύστημα αυστηρής ευθύνης για μη κακόπιστα σφάλματα, το οποίο είναι τόσο απρόβλεπτο και επαχθές ώστε να μην είναι συμβατό προς τα δικαιώματα ελευθερίας και ανεξαρτησίας των μελών του Κοινοβουλίου.
(1) (2)
Καθεστώς που εφαρμόζεται επί του λοιπού προσωπικού της Ευρωπαϊκής Οικονομικής Κοινότητος και της Ευρωπαϊκής Κοινότητος Ατομικής Ενέργειας (ΕΕ 1962, 45, σ. 1385).
Απόφαση του Προεδρείου του Ευρωπαϊκού Κοινοβουλίου, της 19ης Μαΐου και 9ης Ιουλίου 2008, σχετικά με τα μέτρα εφαρμογής του καθεστώτος των βουλευτών του Ευρωπαϊκού Κοινοβουλίου (ΕΕ 2009, C 159, σ. 1).